瑞粟歌
作者：汪莘
朝代：宋

paragraphs: 君不見濟陰九穗禾，又不見河南六岐麥。
何似新安海陽縣，瑞粟一枝超簡冊。
嘉定四載六月中，採來疑自東極東。
龍枝鳳冠雲蕖叢，令人多力善走顔色紅。
六岐九穗豈足道，徑欲一醉敲金鐘。
趙君不敢留，馳以告宰公。
宰公不敢留，馳以告太守意甚忠。
嘉定聖人坐法宮，聲色不邇心在農。
嘉定聖人與天通，故産瑞粟昭年豐。
新安太守見此喜，謂匪奇花異卉同，銷金黄羅手自封。
再拜獻天門，進入開天容。
吾聞粟有神，其姓曰慶天。
吾聞粟字制，其西曰金堅。
吾聞粟字釋，蓋取陽精相續如百川。
請君占所聞，可以知開先。
我歌賀宰公，宰公歸太守。
我歌賀太守，太守歸我皇極天子大父母，願見太平萬古萬萬古。
惟有貧儒都不知，但願食粟長無饑。